એ સમયે મુંબઈ સ્ટૉક એક્સચેન્જમાં મહત્વનો હિસ્સો હોવા છતાં બૉમ્બે ડાઇંગના શૅરો રિલાયન્સ ઇન્ડસ્ટ્રીઝના શૅરો સામેની લડાઈમાં પરાજિત થયા હતા અને રિલાયન્સના શૅરો રોકાણકારો માટે હૉટ ફેવરિટ બની રહ્યા હતા. ત્યાર બાદ તો બૉમ્બે ડાઇંગ શૅરબજારમાંથી જાણે કે અસ્તિત્વ જ ગુમાવી બેઠી હતી, જ્યારે રિલાયન્સ ઇન્ડસ્ટ્રી શૅરબજારનું બેરોમીટર બની રહી હતી. તેના સંદર્ભમાં વાત કરું તો આજે કોઈ નસલી વાડિયા વિશે વાત કરતું નથી કે વાડિયા ગ્રુપ વૈશ્વિક સ્તરે કેવી પ્રગતિ કરશે તેની પણ ચર્ચા કરતું નથી, પરંતુ સ્વ. ધીરુભાઈ અંબાણી આજે પણ ઉદ્યોગ સાહસિકતાના પ્રતીક તરીકે ગણનાપાત્ર બની રહ્યા છે. એક સમયે બૉમ્બેમાં પ્રતિષ્ઠિત વ્યક્તિઓ દ્વારા જેમની અવહેલના કરાતી હતી તે જ માનવી એટલો બધો સફળ થયો કે આજે તેમના વારસો પણ કેટલીક વાર એવો દાવો કરી ચૂક્યા છે કે તેઓ છે કે તેઓ દિલ્હીની કેન્દ્ર સરકારના નિર્ણય પર પણ પ્રભાવ પાડી શકે છે.